Italian eurokrittiset populistipuolueet Viiden tähden liike ja La Lega yrittävät vielä viime hetkillä hallituksen muodostamista. Presidentti Sergio Mattarella on antanut puolueille aikaa huomiseen perjantaihin ennen kuin maahan nimitetään virkamieshallitus ja määrätään uudet vaalit.

Italian entinen päämininisteri, Forza Italia –puoluetta johtava Silvio Berlusconi ilmoitti myöhään keskiviikkona, että Lega voi yrittää hallitusta ilman Forza Italiaa, vaikka puolueet olivat vaaliliitossa. Viiden tähden liike on aikaisemmin ilmoittanut, ettei se halua hallitukseen Forza Italian kanssa. Samalla Berlusconi linjasi kuitenkin myös, että Forza Italia tulee parlamentissa äänestämään uuden hallituksen luottamusta vastaan.

Presidentti Mattarellan tiedetään pyrkivän välttämään tilannetta, jossa pääministeriksi nousi Legaa johtava Matteo Salvini, joka on tunnettu Eurooppa-vastaisuudestaan ja Venäjä-myönteisyydestään. Italian presidentin ei uskota haluavan pääministeri myöskään Viiden tähden liikkeen pääministeriehdokasta Luigi Di Maioa.

Italialaismedian mukaan vahvin ehdokas pääministeriksi on Legan kakkosmies Giancarlo Giorgetti. Pääministeriksi saattaisi nousta myös Viiden tähden liikettä edustava Italian parlamentin alahuoneen puhemies Roberto Fico, mutta hänen mahdollisuuksiaan heikentävät tiedot pimeistä maksuista Ficon avovaimon kotiavustajalle.

–Poliittinen hallitus näyttää nyt hieman enemmän todennäköiseltä. Tämä on kuitenkin koalitio, jota sijoitusmarkkinoilla on eniten pelätty, ING:n analyytikko Vincenzo Longo kommentoi Bloombergille.

Hallitusneuvotteluja vaikeuttaa myös se, että Viiden tähden liike ajaa Italiaan perustuloa ja Lega puolestaan tasaveroa. Tavoitteiden on katsottu olevan toistensa vastakohtia.

Lisää levottomuutta niin Italiassa kuin markkinoillakin aiheuttaa se, että Viiden tähden liikkeen perustaja ja johtaja Beppe Grillo on toistanut vaatimuksensa eurokansanäänestyksen järjestämisestä Italiassa.

Italian maaliskuun alussa pidettyjen parlamenttivaalien suurimmaksi yksittäiseksi puolueeksi nousi populistinen Viiden tähden liike 32 prosentin tuloksellaan, mutta varsinaisen vaalivoiton sai keskustaoikeiston vaaliliitto ja erityisesti siinä mukana ollut äärioikeistolainen, eurokriittinen Lega. Liittouma sai noin 37 prosenttia äänistä. Legan kanssa mukana liittoumassa olivat Forza Italia sekä Fratelli d’Italia.

Sergio Mattarella ilmoitti aikaisemmin tällä viikolla, että jos poliittista hallitus ei saada aikaan, maahan nimitetään ekonomistijohtoinen virkamieshallitus. Mattarella on esittänyt uusia vaaleja tämän vuoden lopulle tai ensi vuoden alkuun, Italian puolueet haluavat kuitenkin vaalit heti kesällä tai alkusyksystä.

Lue myös:

Näin Italia pyrkii välttämään kauhuskenaarion – Presidentiltä 3 kovaa ehtoa

Tutkijalta vakava varoitus Italian tilanteesta: ”Täysin uusi ja huolestuttava vaihe”

”Joka toinen italialainen äänesti Viiden tähden liikettä tai Lega Nordia” – Syntyykö populistihallitus?